**se întâmplă…**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

se întâmplă să cazi în propria-ţi genune

avântându-te într-un cer prea albastru

şi toate păpădiile acelea de stele

se desfac şi alunecă

înaintea ta şi în urmă

închizând afară o lume

în care ai fi avut dreptul să exişti doar mergând

trăgând după tine viaţa

ca un pelerin asinul plin cu desagi

se întâmplă să-ţi dea fericire

un om despre care nu ştii decât că există undeva

se întâmplă să iubeşti enorm

un om care nu te iubeşte

sau el să te iubească şi să fii străin

şi, mai ales, se întâmplă

să te întrebi ce cauţi aici

şi uneori, fără să-ţi mai pese ce şi unde,

să mergi râzând ca un nebun

nevrând să mai locuieşti în tristeţi

mod iluzoriu, poate cretin

să te consideri superior clipelor ce se risipesc

precum nisipul dintr-un pumn de copil

se întâmplă să ai doi bănuţi

ultimii într-o zi de mijloc de lună

amândoi pentru pâine

şi să-i arunci într-o fântână

dorindu-ţi să mai fie lumină şi mâine

se întâmplă de multe ori să zbori

laolaltă cu stelele şi visele

şi uneori, când oboseşti

să nu mai vrei să auzi

cum îţi alunecă somnul în sânge

se întâmplă…

\_

Copyright Mariana Fulger